Dan mag 'n man seker ook nie koekbak nie? | Netwerk24
Dan mag 'n man seker ook nie koekbak nie?
Deur Johann Nell, Somerset-Wes 24 Februarie 2021 00:00
Vaderland (of moet ek sê moederland), stik ek aan my tee toe ek Mekriel de Beer (18.02) se kommentaar op die Stihl-advertensie lees. Ek hoop hy maak net 'n grappie oor vroue wat gras sny.
In ons huishouding laat my vrou niemand anders toe om die gras te sny nie, al pluk ek die verlengkoord by die muurprop uit. En, ja, Mekriel, terwyl ek deur die kombuisvenster kyk hoe my vrou die brulmasjien buite heen en weer stoot, laat gly ek 'n heerlike sjokoladekoek vir die naweek by die warm oond in. Jammer, man (vrou), koekbak vir 'n man is dan nou ook seker nie na jou smaak nie?
Later, terwyl ons laatmiddag op die perfek gesnyde grasperk sit en rus met 'n koppie tee en snytjie koek, knipoog my vrou en sê: "My man, jy het die lekkerste koek." Jy sien, Mekriel, by my huis leef ons in verskillende rolle en steur ons ons min aan konvensies. Ons verrig maar die takies wat elkeen die beste vind en meeste geniet.
Indien ons die reëls moes volg, bly die grasperk hier by ons 'n oerwoud en was daar nooit, ooit koek in die huis nie. Dus, stil met jou.